07/09/2017 | Administración LocalMunicipal
Ames
Aprobación definitiva do regulamento da Agrupación de Voluntarios de Protección Civil do Concello de Ames

Sendo aprobado inicialmente polo Pleno do Concello de Ames en sesión de 29 de xuño de 2017 o Regulamento da Agrupación de Voluntarios de Protección Civil do Concello de Ames e transcorrido o prazo de 30 días hábiles de exposición pública (BOP 132 de 13 de xullo de 2017) e non presentándose alegacións, considerase definitivamente aprobado o referido regulamento e publícase integramente no BOP en cumprimento do previsto no artigo 70.2 da Lei 7/1985 de 2 de abril reguladora das bases do réxime local, entrando en vigor unha vez transcorra o prazo previsto no artigo 65.2 da mesma lei. Contra esta disposición administrativa de carácter xeral non caberá recurso en vía administrativa, de acordo co artigo 112.3 da Lei 39/2015 de 1 de outubro, do procedemento administrativo común. De conformidade co establecido no artigo 46 en relación co 10.1. b) ambos os dous da Lei 29/1988 de 23 de xullo, reguladora da xurisdición contencioso administrativa, contra o presente acordo de aprobación definitiva do Regulamento os interesados poderán interpoñer recurso contencioso administrativo diante da Sala do Contencioso administrativo do Tribunal Superior de Xustiza de Galicia, no prazo de dous meses, contados a partires do día seguinte ao da publicación deste anuncio no Boletín Oficial da Provincia. Poderán así mesmo interpoñer calquera outro recurso que estimen procedente ou conveniente. O texto integro do regulamento aprobado definitivamente é o seguinte: En orde á realización de actividades diversas para a Protección Civil en situacións de emerxencia, os concellos e os alcaldes teñen competencias, segundo deriva dos artigos 25 e 26 da Lei 7/1985 de 2 de abril, Reguladora das Bases do Réxime Local e dos artigos 80 e 81 da Lei 5/1997 de 22 de xullo, de Administración Local de Galicia. A Constitución Española no seu artigo 30 determina que poderá crearse un servizo civil para o cumprimento de fins de interese xeral e que mediante lei regularanse os deberes dos cidadáns en casos de grave risco, catástrofe ou calamidade pública. Resulta necesario que, sen prexuízo do establecido na lexislación regulamentadora do servizo civil e da protección civil, se recolla a incorporación dos cidadáns ás actividades que desenvolva a Protección Civil Municipal, ofrecéndolles así oportunidades para asumir voluntariamente o cumprimento dos deberes que a Constitución lles atribúe nas circunstancias aludidas anteriormente. Por outra banda, a Lei 17/2015 de 9 de xullo do sistema nacional de protección civil, recolle a participación, responsabilidade e competencia das diferentes administracións públicas na Protección Civil, tendo un papel importante os concellos por ser a administración mais próxima aos cidadáns converténdose na célula básica da Protección Civil. Abundando na normativa, temos que ter en conta o recollido no na Lei 5/2007 de 7 de maio de Emerxencias de Galicia, o Decreto 123/2014 de 18 de setembro polo que se regula a acreditación, uniformidade e os distintivos do persoal voluntario das agrupacións de voluntarios de protección civil, a imaxe corporativa destas agrupacións e os equipos de mobilidade necesarios para o desenvolvemento das funcións de protección civil e de emerxencias, a Orde do 24 de febreiro de 2015 que o desenvolve, e o Plan Territorial de Protección Civil da Comunidade Autónoma de Galicia (PLATERGA), aprobado como anexo do Decreto 56/2000 de 3 de marzo, onde se establece, entre outras, as directrices para a planificación de ámbito local así como os cometidos que poden desenvolver as agrupacións de voluntarios no estudo e desenvolvementos dos plans de emerxencia. Para articular as oportunidades de colaboración dos cidadáns, individualmente considerados, coa Protección Civil Municipal parece conveniente regular a organización e funcionamento da Agrupación de Voluntarios de Protección Civil do Concello de Ames, que se vinculará ós servizos básicos de intervención e de emerxencias dependentes do concello para realizar as tarefas que procedan, sen prexuízo do que poidan establecerse nas leis sobre prestación persoal e de servizos con carácter obrigatorio. En virtude do exposto aprobase o Regulamento da Agrupación de Voluntarios de Protección Civil do Concello de Ames que se transcribe a continuación: A Protección Civil municipal ten por finalidade establecer unha organización baseándose nos recursos municipais, contando coa colaboración das entidades privadas e dos cidadáns, para garantir a coordinación preventiva e operativa respecto da protección das persoas e bens ante danos producidos pola situacións de emerxencia nos casos de grave risco, catástrofe ou calamidade pública, sen esquecer todo tipo de emerxencias menores, mediante a realización de actividades que permitan evitar as mesmas, reducir os seus efectos, reparar os danos e, no seu caso, contribuír a corrixir as causas produtoras dos mesmos. Unha das canles para a colaboración voluntaria dos veciños e das veciñas na Protección Civil Municipal levarase a cabo mediante a incorporación dos mesmos á AMVPC á que se refire o presente Regulamento. Poderán vincularse á AMVPC as persoas físicas que, con carácter altruísta, se comprometan a colaborar directamente nas actividades dos servizos de Protección Civil dependentes do Concello. A organización e funcionamento da Agrupación Municipal de Voluntarios de Protección Civil (en diante AMVPC) como modalidade de incorporación dos e das cidadás ás actividades de Protección Civil, rexerase polo establecido no presente Regulamento así como polas instrucións e directrices que, para os efectos de coordinación xeral e participación no desenvolvemento ou execución dos plans, programas ou actividades no sistema autonómico de Protección Civil, sexan ditadas polo órgano da Comunidade Autónoma competente nesta materia e demais Administracións Públicas con competencias na materia. O funcionamento da AMVPC deberá responder ós seguintes principios: a) Responder a principios democráticos e participativos na composición dos seus órganos e no seu funcionamento. b) Proporcionar ás persoas voluntarias a formación específica e a orientación necesaria para o exercicio das súas actividades. c) Garantir ós/ás voluntarios/as as debidas condicións de seguridade e saúde no desenvolvemento da súa actividade, así como o establecido nas correspondentes medidas de prevención de riscos. d) Certificar a actividade das persoas voluntarias con constancia dos seus datos persoais identificativos e a duración e natureza da actividade desenvolvida. e) Informar ás persoas voluntarias sobre os fins e réxime de funcionamento da AMVPC f) Facilitar a participación do/a voluntario/a na celebración, deseño, execución e avaliación dos programas nos que interveñen. Poderán incorporase á AMVPC como voluntarios operativos todos/as os/as veciños/as maiores de 18 anos que cumpran os requisitos de acceso, sen que en ningún caso poida facerse discriminación algunha por razóns de sexo, política, ideolóxica, relixiosa ou de calquera outra circunstancia persoal ou social. Adquiren a condición de voluntarios/as operativos da AMVPC o alcalde, como xefe local de Protección Civil, dende a súa elección e o/a concelleiro/a delegado/a de Seguridade Cidadán e Protección Civil, dende que se dite a correspondente resolución de delegación polo señor alcalde, sen necesidade de cumprir ningún outro requisito de acceso, e o vínculo coa AMVPC concluirá co mandato ou delegación, salvo que presenten o correspondente solicitude como voluntario/a operativo/a. Así mesmo, as persoas maiores de 16 anos e menores de 18, sempre que conste a autorización de quen exerza a patria potestade ou tutela, poderán formar parte da Agrupación como voluntarios/as de apoio. Os/as voluntarios/as de apoio quedarán excluídos do nivel operativo. Terán a condición de voluntarios/as honoríficos/as, todas aquelas persoas que, durante o transcurso da súa vida, realizaron actuacións heroicas e/ou actos salientables en materia de Protección Civil no seo da AMVPC. Os/as veciños/as con formación e experiencia suficiente no exercicio profesional ou con vocación relacionada coa Protección Civil pero que non poidan ser voluntarios/as operativos poderán estar unidos á AMVPC, mediante a figura de colaborador/a en misións de orientación, asesoramento, asistencia técnica ou axuda económica. A figura de colaborador/a pódese facer extensiva á aquelas entidades que desexen colaborar coa AMVPC. A vinculación dos/das voluntarios/as co Concello non ten carácter de relación laboral, funcionarial, administrativa ou mercantil, senón tan só de colaboración voluntaria para a prestación de servizos de xeito altruísta, como medio de realización de accións humanitarias de solidariedade social e boa veciñanza. A incorporación á AMVPC farase sempre en virtude de solicitude do/da interesado/a, acompañada do DNI, na que fará constar o compromiso de coñecer e aceptar o contido deste Regulamento e demais normativa vixente sobre Protección Civil, así como de executar as tarefas que se lle encomenden polas autoridades competentes. O/a interesado/a na súa solicitude de acceso declarará non estar inhabilitado/a para a función pública por sentenza firme. Formalizada a solicitude, establécense os seguintes requisitos de acceso para adquirir a condición de voluntario/a operativo/a da AMVPC: 1. O/a solicitante deberá superar un curso de orientación para aspirantes, que ten por obxecto dotar dos coñecementos mínimos que debe posuír un/unha voluntario/a de Protección Civil para o correcto desenvolvemento das súas actividades e que terá unha duración mínima de 8 horas.2. Superado o curso, o/a aspirante deberá superar unha proba que determine a súa idoneidade coas funcións e obrigas inherentes á condición de voluntario/a de Protección Civil. Superado o curso e a proba antes referida, procederase a inscrición do/a solicitante no Libro Rexistro de Voluntarios/as de Protección Civil e faráselle un carne provisional co fin de que dispoña dunha acreditación identificativa da súa condición de voluntario/a de Protección Civil en tanto non realice o curso de formación nivel básico impartido pola Xunta de Galicia. A condición de membro da AMVPC faculta unicamente para realizar as actividades correspondentes á AMVPC, especialmente en situacións de emerxencia nos casos de grave risco, catástrofe, ou calamidade pública e nos operativos organizados e coordinados pola Agrupación. Os/as voluntarios/as non poderán realizar actividades de carácter persoal, amparándose na pertenza á Agrupación. As funcións de voluntariado son, entre outras, as de promoción da prevención e autoprotección cidadá, así como a colaboración, auxilio e apoio dos servizos públicos de Protección Civil e, en todo caso, serán as indicadas no Plan de Emerxencia Municipal (en diante PEMU) e demais de Protección Civil do sistema autonómico, aprobados pola Comunidade Autónoma de Galicia. A AMVPC estrutúrase orgánica e funcionalmente, en seccións, de acordo ás necesidades existentes no Concello e, en todo caso, disporá das seccións correspondentes en consonancia coa tipoloxía de riscos definidos no PEMU e, se é o caso, no PLATERGA. Unha vez constituída a AMVPC fixará o seu domicilio social dentro do Concello de Ames, ámbito territorial no que vai realizar principalmente as súas actividades. Tódalas actuacións que realice a AMVPC en materia de Protección Civil no ámbito local serán sempre autorizadas e coordinadas ou se é o caso, dirixidas pola autoridade local competente. O tratarse dunha Agrupación creado no seo do Concello, este contratará un seguro de accidentes así como de responsabilidade civil por danos a terceiros, que ampare ós membros da Agrupación fronte ós riscos a que estean sometidos no exercicio das súas funcións. Todos os compoñentes da AMVPC no desenvolvemento das súas funcións vestirán coa uniformidade e distintivos establecidos, de acordo coa normativa vixente. Son órganos necesarios da AMVPC o/a Presidente/a, a Xunta Directiva e a Asemblea Xeral. A AMVPC será xestionada e representada pola Xunta Directiva formada por: - un/ha presidente/a - un/ha secretario/a - un/ha tesoureiro/a - dous vocais Todos os cargos que compoñen a Xunta Directiva serán designados e revocados pola Asemblea Xeral e o seu mandato terá unha duración de 3 anos. Os membros da Xunta Directiva causarán baixa por renuncia voluntaria, comunicada por escrito á esta, por incumprimento das obrigas que tiveran encomendadas e/ou por expiración do mandato. As baixas producidas na Xunta Directiva durante o mandato poderán se substituídas por acordo maioritario da Asemblea Xeral. Os membros da Xunta Directiva que tiveran esgotado o prazo para o que foron elixidos continuarán ostentando os seus cargos ata o momento no que se produza a aceptación dos/as que os substitúan. A Xunta Directiva reunirase cantas veces o determine o/a presidente/a, ou a iniciativa ou petición de polo menos 1/3 dos seus membros. Quedará constituída cando asista a metade mais un dos seus membros e para que os seus acordos sexan válidos deberán ser tomados pola maioría simple dos membros presentes. No caso de empate, o voto de calidade do/da presidente/a decidirá a cuestión. O/a presidente/a da AMVPC será elixido/a democraticamente pola Asemblea Xeral entre os membros que teñan a condición de voluntario/a de pleno dereito, de acordo ó establecido na lexislación vixente. A duración do mandato será de tres anos podendo ser reelixido para novos mandatos. O/a presidente/a asume a representación legal da AMVPC e será un dos interlocutores ante o órgano competente en materia de Protección Civil da Xunta de Galicia e, no seu caso, antes outras institucións e organismos os efectos administrativos e operativos. Asemade, o/a presidente/a terá as seguintes atribucións: a) Convocar, presidir e levantar as reunións que celebre a Xunta Directiva e a Asemblea Xeral, dirixir as deliberacións de unha e outra e decidir os empates con voto de calidade. b) Ordenar pagos e autorizar coa súa sinatura os documentos, actas e correspondencia. c) Adoptar calquera medida urxente que a boa marcha da Agrupación aconselle no desenvolvemento da súas actividades e resulta precisa ou conveniente, sen prexuízo de dar conta posteriormente á Xunta Directiva. d) Representar legalmente á Agrupación ante toda clase de organismos públicos ou privados. e) Executar os acordos adoptados pola Xunta Directiva e Asemblea Xeral. f) Autorizar ós/ás voluntarios/as a asistencia os cursos, convocados pola AMVPC ou por outros organismos. g) Propoñer ó Concello a adquisición de material para a AMVPC e a solicitude das correspondentes subvencións ante entidades públicas e privadas. h) Formalizar os convenios de colaboración con entidades públicas e privadas. i) Incoar e resolver os expedientes sancionadores por incumprimentos previstos neste Regulamento. j) Velar polo cumprimento do presente Regulamento. As facultades da Xunta Directiva estenderanse, con carácter xeral, a todos os actos propios das finalidades da Agrupación, sempre que non requiran, segundo este Regulamento, autorización expresa da Asemblea Xeral. Mais concretamente, a Xunta Directiva ten as seguintes atribucións: a) Dirixir as actividade da AMVPC e levar a xestión económica e administrativa da Agrupación, acordando realizar os oportunos contratos e actos. b) Executar os acordos da Asemblea Xeral. c) Formular e someter a aprobación da Asemblea Xeral os balances e contas anuais. d) Resolver sobre a admisión de novos membros e) Nomear delegados ou delegadas para algunha determinada actividade da Agrupación. f) Calquera outra facultade que non sexa da exclusiva competencia da Asemblea Xeral. A Xunta Directiva celebrará como mínimo dúas sesións ó ano, e cantas veces sexa convocada polo/a presidente/a, a iniciativa propia ou a solicitude da terceira parte dos seus membros. Será presidida polo/a presidente/a e para que os acordos da Xunta Directiva sexan válidos deberán ser adoptados pola maioría simple dos seus membros. De cada sesión levantarase acta que será transcrita ó Libro de Actas As vacantes que se puideran producir durante o mandado de calquera dos membros da Xunta Directiva, serán cubertas provisionalmente entre os citados membros ata a elección definitiva pola Asemblea Xeral. Para a elección de membros da Xunta Directiva formarase unha xunta electoral que será a que regule e presida o procedemento de elección e estará composta por 5 voluntarios/as da AMVPC que serán os seguintes: - o/a voluntario/a mais antigo/a que actuará como presidente/a - o/a voluntario/a mais recente. - o/a voluntario/a de maior idade. - o/a voluntario/a de menor idade. - un/ha voluntario/a elixido polos anteriores que actuará como secretario/a. O/a secretario/a da Xunta Directiva forma parte da mesma con voz e voto e terá as seguintes funcións: a) Preparar os asuntos que deban ser incluídos na orde do día das sesións que celebre a Xunta Directiva e a Asemblea Xeral e coidar de que sexan debidamente notificados a todos os membros b) Levantar acta das sesións da Xunta Directiva e Asemblea Xeral, transcribir as actas no Libro de Actas e expedir certificacións. c) Dar cumprimento ós acordos adoptados efectuando as correspondentes notificacións. d) Recibir e tramitar as solicitudes de ingreso na AMVPC así como levar e custodiar o libro rexistro de voluntarios/as. e) Dirección dos traballos puramente administrativos da Agrupación. f) Presentación de contas anuais e o cumprimento das obrigas documentais nos termos que legalmente correspondan. O/a tesoureiro/a recadará e custodiará os fondos pertencentes a Agrupación e dará cumprimento ás ordes de pago que expida o/a presidente/a. Os/as vocais terán as obrigas propias do seu cargo como membros da Xunta Directiva, así como as que se xeren das delegacións ou comisións de traballo que a propia Xunta lles encomende. A Asemblea Xeral está formada pola totalidade de voluntarios/as e é o órgano supremo de goberno da Agrupación. A Asemblea Xeral, terá as seguintes atribucións: - Aprobar, no seu caso, a xestión da Xunta Directiva. - Examinar e aprobar as contas anuais. - Aprobar ou rexeitar as propostas da Xunta Directiva en orde as actividades da Agrupación. - Calquera outra que lle encomende a Asemblea. - Nomeamento dos membros da Xunta Directiva. - Modificación dos estatutos. - Disolución da Agrupación. - Expulsión de voluntarios/as a proposta da Xunta Directiva. - Constitución de Federacións ou integración nelas. - A aprobación da proposta de creación de seccións, equipos de intervención, grupo, etc, ós que fai referencia o presente Regulamento. As reunións da Asemblea Xeral serán de carácter ordinario e extraordinario. A Asemblea celebrará sesión ordinaria unha vez ao ano, dentro dos tres meses seguintes ao peche do exercicio. A Asemblea celebrará sesión extraordinaria cando as circunstancias o aconsellen, a xuízo do presidente ou presidenta, cando a Xunta directiva o acorde ou cando o propoñan por escrito, ao menos unha décima parte do persoal voluntario da Agrupación. As convocatorias faranse por escrito, expresando o lugar e data e hora así como a orde do día e deberán ser notificados cunha antelación mínima de 15 días hábiles a súa celebración. A convocatoria acompañarase do borrador da acta da última sesión para a súa aprobación. Na propia convocatoria, farase constar a data en que se reunirá a Asemblea Xeral en segunda convocatoria, sen que entre unha e outra reunión poida mediar un prazo inferior a 1 hora. A Asemblea Xeral quedará validamente constituída en primeira convocatoria cando concorra 1/3 dos voluntarios/as operativos inscritos no Libro Rexistro de Voluntarios e, en segunda convocatoria, calquera que sexa o número de voluntarios/as operativos/as asistente. Os acordos adoptaranse por maioría simple dos presentes, como regra xeral. Os acordos adoptaranse por maioría absoluta nos seguintes supostos: - Nomeamento da Xunta Directiva - Disolución da Agrupación. O/a secretario/a da Xunta Directiva serao tamén da Asemblea e deberá levantar acta das sesións ou, no seu defecto, o/a responsable da Agrupación, e transcribiranse ó Libro rexistro de Actas á que se refire o artigo 16 do presente Regulamento. A formación dos membros voluntarios/as, baseada en coñecementos e habilidades relacionadas coas características propias deste servizo, ten como finalidade facilitar a incorporación destas persoas en condicións de garantía e eficacia, así como contribuír á selección dos/as aspirantes. A actividade formativa e de perfeccionamento do persoal voluntario, será a regulada pola Academia Galega de Seguridade sen menoscabo da impartida por outras institucións oficiais ou entidades homologadas. Son dereitos do persoal voluntario de Protección Civil no exercicio da súa labor de colaboración os seguintes: a) Recibir a información, formación, orientación, apoio e, se é o caso, medios materiais necesarios para o exercicio das funcións que se lles asignen. b) Dispoñer dunha acreditación identificativa da súa condición de voluntario/a de Protección Civil. c) Empregar a vestimenta homologada polo organismo competente en materia de Protección Civil da Xunta de Galicia. d) Realizar a súa actividade nas debidas condicións de seguridade en función da natureza e características daquela. e) Participar na elección do/a presidente/a da AMVPC de entre os seus membros e demais cargos previstos no presente Regulamento e poder ser elixibles. f) Ser tratados/as sen discriminación respectando a súa liberdade, dignidade, intimidade e crenzas. g) Non ser asignados/as á execución de tarefas alleas ós fines e natureza da entidade. h) Obter o respecto e recoñecemento polo valor social da súa contribución i) Obter a certificación respecto da actividade desenvolta, con constancia dos seus datos persoais, duración e natureza da actividade. j) Ser reembolsados dos gastos que lles poida ocasionar a actividade de voluntariado k) Estar asegurados/as polos riscos que poidan derivar do exercicio da actividade de voluntariado. l) Tomar parte en cantas actividades organice a Agrupación en cumprimento dos seus fins e de acordo a súas capacidades. m) Desfrutar de todas as vantaxes e beneficios que a Agrupación poida obter. n) Facer suxestións aos membros da Xunta Directiva para mellor cumprimento dos fins da Agrupación. Son deberes do persoal voluntario de Protección Civil no exercicio da súa labor de colaboración os seguintes: a) Gardar, cando proceda, confidencialidade da información recibida e coñecida durante o desenvolvemento da súa actividade como voluntario/a de Protección Civil, mantendo segredo análogo ó profesional. b) Rexeitar calquera tipo de contraprestación económica que puidese recibir dos cidadáns afectados directa ou indirectamente polas actividades desenvolvidas. c) Actuar de forma dilixente e solidaria, cumprindo coas indicacións e normas ditadas polos seus mandos naturais e as autoridades de Protección Civil. d) Participar nas tarefas formativas previstas pola autoridade competente de Protección Civil ou pola AMVPC, así como nas que con carácter permanente se precisen para manter a calidade das prestacións. e) Empregar axeitadamente a vestimenta de Protección Civil cos seus distintivos. f) Coidar e utilizar de xeito adecuado os recursos e medios materiais que poña a súa disposición a AMVPC ou, de ser o caso, as autoridades de Protección Civil. g) No suposto de causar baixa na AMVPC por calquera circunstancia, entregará a tarxeta de identidade e o uniforme ó/á responsable da Agrupación así como o material que lle fora asignado. h) cumprir os compromisos acordados coa Agrupación. As condutas dos/as compoñentes da AMVPC serán obxecto de valoración polos procedementos que se establezan nas correspondentes instrucións de desenvolvemento deste Regulamento. Distinguiranse, como proceda, as condutas meritorias e sancionaranse as infraccións, de conformidade do establecido neste Regulamento. As recompensas e sancións anotaranse no expediente persoal do interesado/a. As accións meritorias que impliquen un nivel de dedicación superior ás actividades ordinarias do servizo ou riscos para a vida e a integridade dos voluntarios/as, poderán ser recompensadas co recoñecemento público mediante o correspondente escrito da Alcaldía ou a formulación pola mesma de proposta para a concesión das medallas ó mérito, ás placas e diplomas de Protección Civil da Comunidade Autónoma de Galicia ou outras distincións que poidan conceder as distintas Administracións Públicas ou o Concello, no seu caso, para premiar actos de natureza especial. As infraccións ó disposto neste Regulamento sancionarase, previa tramitación do correspondente expediente, unha vez escoitado ó/á interesado/a que poderá, en todo momento, facer as alegacións oportunas. As faltas consideraranse leves, graves ou moi graves. I. Estimaranse como faltas leves e serán sancionadas con apercibimento ou suspensión inferior a un mes, atendendo ás circunstancias que concorran, as seguintes: a) O descoido na conservación e mantemento do equipo e material que tivera o seu cargo no cumprimento das misións encomendadas. b) A desobediencia ós responsables da AMVPC sempre que non afecte ó servizo que deba cumprirse. c) As demais infraccións ou omisións, con carácter leve, ó presente Regulamento. II. Estimaranse como faltas graves e serán sancionadas con suspensión de un a seis meses, atendendo as circunstancias que concorran, as seguintes: a) Negarse ó cumprimento das misións que lle sexan encomendadas sen causa xustificada, b) A utilización, fora dos actos propios do servizo, do equipo, material e distintivos de Protección Civil. c) O deterioro ou perda, por neglixencia, do equipo, material, bens ou documentos do servizo o seu cargo e custodia. d) As omisións ou infraccións graves ó preceptuado neste Regulamento. e) A acumulación de tres faltas leves III. Estimaranse como faltas moi graves e serán sancionadas coa expulsión as seguintes: a) Deixar de cumprir, sen causa xustificada, as esixencias do servizo. b) Observar mala conduta ou sen sancionado reiteradamente por tres faltas graves. c) Ser condenado/a por calquera acto delituoso, a excepción das condenas derivadas de accidentes de circulación non producido por inxestión alcohólica ou de calquera sustancia psicotrópica. d) Utilizar ou exhibir indebidamente, o uniforme e/ou as identificacións do servizo. e) A agresión de palabra ou obra, a calquera membro da Agrupación e a desobediencia que afecte á misión que deba cumprirse. f) Negarse a cumprir as sancións de suspensión que lle foran impostas. As faltas leves prescribirán ó mes. As faltas graves prescribirán ó ano. As faltas moi graves prescribirán ós tres anos. Os principios xerais do procedemento sancionador serán os seguintes: - para a imposición de sancións por faltas leves non serán preceptiva a previa instrución de expediente, salvo trámite de audiencia. - para a imposición de sancións por faltas graves e moi graves, será preceptiva a previa instrución de expediente. A relación de colaboración voluntaria coa AMVPC rematará: a) A petición do interesado/a. b) Por defunción. c) Por declaración de incapacidade. d) Por solicitude de baixa temporal ou definitivamente. e) Perda dalgunha das condicións esixidas para poder ser voluntario/a. f) Quedar incurso/a en situación de inhabilitación para o exercicio de cargos públicos por sentenza firme. Considerarase baixa temporal na AMVPC a suspensión da actividade na mesma como consecuencia de sanción ou ausencia inferior a tres meses que teña motivos xustificados que sexan comunicados oportunamente e a ausencia por traslado temporal de domicilio. Serán causa de baixa definitiva na AMVPC: a) A petición do interesado/a. b) Incomparecencia do voluntario/a por tempo superior a tres meses, sen causa xustificada, na actividade ordinaria ou especial que lle corresponda. c) Incumprimento duns servizos mínimos esixidos de 65 horas anuais. d) Como consecuencia da comisión de falta considerada como moi grave, de acordo co recollido no presente Regulamento. Acordada a baixa seralle notificada ó/á interesado/a garantíndolle o dereito de audiencia e, unha vez sexa efectiva, o voluntario/a procederá a inmediata entrega da documentación de identidade, distintivo, uniforme, equipo e material que lle fose adxudicado pola Agrupación. En todo caso expedirase, a petición do interesado/a, un certificado no que consten os servizos prestados na Agrupación, e a causa pola que se acordou a baixa. A AMVPC disolverase voluntariamente cando así o acorden na Asemblea Xeral extraordinaria convocada ao efecto por unha maioría de 2/3 dos voluntarios/as. No caso de disolución nomearase unha comisión liquidadora, quen, unha vez extinguidas as débedas e, de existir sobrante líquido, destinará o mesmo a fins sociais sen animo de lucro. As dotacións orzamentarias que permitan o funcionamento da Agrupación virán fundamentalmente dos orzamentos municipais así como de convenios subscritos con outras administracións, de subvencións públicas, legados ou herdanzas que se recibirán de forma legal e calquera outro recurso lícito. Tamén poderán recibirse axudas mediante convenios establecidos con entidades colaboradoras de protección civil, podendo ter esas entidades colaboradoras a consideración de agrupacións, asociacións, empresas públicas ou privadas. En todo canto non estea previsto neste Regulamento aplicarase o vixente Decreto 56/2000 do 3 de marzo polo que se regula a planificación, as medidas de coordinación e a actual de voluntarios, agrupación de voluntarios, e entidades colaboradoras en materia de Protección Civil de Galicia, modificado polo Decreto 109/2004 de 27 de maio, a Lei 5/2007 de 7 de maio de emerxencias de Galicia, o Decreto 123/2014 do 18 de setembro, o Decreto 101/2016 de 21 de xullo e supletoriamente a Lei 17/2015 de 9 de xullo do Sistema Nacional de Protección Civil. Tamén os artigos 80, 81 e 92 da Lei 5/1997 do 22 de xullo da Administración Local de Galicia, Lei 10/2011 do 28 de novembro da Acción Voluntaria, e demais normativa que resulte de aplicación.1º Pola Alcaldía ou concelleiro/a delegado/a de Protección Civil, ditaranse as instrucións e directrices que sexan necesarias para o desenvolvemento e aplicación deste Regulamento en todo o relacionado cos plans e programas de Protección Civil Municipal.2º Este Regulamento entrará en vigor unha vez que sexa aprobado definitivamente e publicado integramente o seu texto no Boletín Oficial da Provincia, de conformidade do establecido no artigo 70.2 da Lei 7/1985 de 2 de abril Reguladora das Bases do Réxime Local e transcorra o prazo de 15 días hábiles previsto no artigo 65.2 do mesmo texto legal, permanecendo en vigor ata a súa modificación ou derrogación expresa. Ames, 30 de agosto de 2017 O alcalde José M. Miñones Conde